Trane, woede by gewilde Duitse sokkerklub | Netwerk24
Met slegs vier ligawedstryde oor kan Schalke nie meer genoeg punte insamel om die valbyl vry te spring nie.
'n Mismoedige Benjamin Stambouli nadat Schalke 04 se doppie Dinsdagaand in die Duitse Bundesliga geklink is. Foto: Getty Images
Toe die eindfluitjie in die stryd teen Arminia Bielefeld blaas, het party spelers begin huil, ander gevloek, terwyl 'n paar geskok voor hulle uitgestaar het.
Schalke, wat in 1988 laas sy plek in die Bundesliga verloor het, beleef 'n nagmerrieseisoen en het reeds 76 doele afgestaan – meer as enige ander span sedert die 2000-seisoen.
Dié span, wat die afgelope seisoen reeds vyf afrigters gehad het, het op 'n kol in 30 wedstryde agtereenvolgens nie 'n oorwinning behaal nie. Dit was die tweede langste wendroogte in die geskiedenis van die Bundesliga.
Schalke, wat ook as die Royal Blues bekend staan, is een van die spanne wat die beste in Duitsland ondersteun word en het voor die Covid-19-pandemie gemiddeld meer as 60 000 toeskouers per wedstryd na sy tuiskragmetings gelok.
Onthutste Schalke-ondersteuners het ná die nederlaag egter vinnig teen hul span gedraai en van die spelers is met eiers bestook. Die polisie moes tussenbeide tree om die spelers te beskerm. – Reuters